Mike Legarth (KF), 2010-02-11:
Tak, hr. formand.
Det er en dejlig dag, ikke bare fordi solen skinner og det er flot vejr, men fordi de her to lovforslag sammen er meget vidtgående og er to lovforslag, som forbedrer konkurrenceevnen, og som er til fordel for os som land og som forbrugere.
Men da jeg hørte kommentarerne fra hr. Karsten Hønge fra Socialistisk Folkeparti, så drev der nogle skyer ind over, synes jeg, og forværrede midlertidigt vejret, for jeg synes, det er grufuldt at have den holdning, at fri konkurrence ikke med sikkerhed vil give bedre priser og mere værdi for borgerne.
Jeg kan forstå, at hr. Karsten Hønge i hvert fald et eller andet sted vil beskytte den kommunale, regionale, statslige virksomhed mod fuld konkurrence, uanset hvilket niveau vi taler om.
Det synes jeg er beskæmmende.
Det er jeg politisk fuldstændig uenig i.
Her har vi jo så to modsatrettede opfattelser, og sådan skal det sikkert også være.
Med hensyn til lovforslagene her så handler den første pakke, lovforslag nr. 109, om tærskelværdier, hvor vi støtter op om, at de sænkes, simpelt hen fordi det samlet set giver en konkurrenceforbedring på 400 mio. kr. til gavn for forbrugerne.
Det er jo det, det hele handler om, nemlig at vi skaber bedre konkurrencevilkår.
Så samlet set ændrer og tilpasser og forenkler og udvikler vi med de her lovforslag, nr. 109 og nr. 110, nogle ting, sådan at konkurrencevilkårene styrkes.
Eksempelvis fjerner vi markeds- og kundedelingsaftalerne, hvor der stadig væk var mulighed for at lave nogle særlige aftaler, hvis man var under en vis procent eller en vis andel.
Dem fjerner vi nu fuldstændig, sådan at der bliver helt fri konkurrence.
Så giver vi Forbrugerombudsmanden mulighed for at repræsentere en gruppe borgere i gruppesøgsmål, simpelt hen fordi det er billigere og mere effektivt at gøre det på den måde.
Og så er der elementet om bogmarkedet, hvor der var nogle faste videresalgspriser, som vi nu også frigiver fuldstændig, så der heller ikke længere her er nogen form for beskyttelse.
Så er der, som det sidste element, benzinselskaberne, hvor vi hæver forbuddet om forskelsbehandling i forhold til, når benzinselskaberne aftaler vilkår med tankstationerne.
Man skulle så nu få fuldstændig ens vilkår, hvad enten man forhandler benzin i benzinselskabets mærke eller i et andet.
Det kan man nu lave om på og altså igen: et frit marked.
Så er der L 110.
Personligt synes jeg, at det er det vigtigste lovforslag, fordi der her er en mærkesag for Det Konservative Folkeparti, som handler om at sikre, at de offentlige udbudsregler håndhæves effektivt.
Det er jo det, der skal være redskabet til, at vi kan få mere konkurrenceudsættelse.
Kan det medføre udlicitering, er det fint, men det, vi går efter, og det, som Det Konservative Folkeparti synes, er, at vi skal hæve konkurrenceudsættelsesprocenten til 36,5 pct. mod de nu 26,5 pct., som er opnået i kommunerne.
Det er vi svært tilfredse med at man er kommet op på, men vi skal videre, fordi den måde, vi kan skaffe flere penge i kommunerne på, er, ved at kommunerne kigger sig selv i kortene og sikrer sig, at de ikke kan få løst en opgave med endnu bedre kvalitet til en lavere pris eller til en bedre pris, end de selv kan gøre det til, og på den måde kan skaffe sig flere penge til varme hænder og dermed sikre sig penge til udvikling til gavn for borgerne.
Så kan Klagenævnet for Udbud pålægge, at en kontrakt bliver bragt til ophør, hvis man ikke har opfyldt de betingelser, der er gældende.
Det vil sige, at hvis man ikke har håndteret processen med udbud rigtigt, så kan kontrakten altså bringes til ophør, og hvis det er til almenvellets fordel, så kan man i stedet for at bringe kontrakten til ophør lade ordregiver, som jo er kommunen, betale en pris for den misligholdelse, der er sket, simpelt hen for at skærpe muligheden for, at der bliver så stor konkurrence på det her marked som overhovedet muligt.
Vi skærper også klagereglerne, altså forenkler dem, tydeliggør dem, giver dem opsættende virkning.
Hvis der bliver klaget i forbindelse med, at man tager imod et tilbud, så skal man give en kort redegørelse for, hvorfor og hvem der har fået ordren, og så kan de, der ikke har fået ordren, jo forholde sig til, om de vil klage over det.
Det er vel i hovedtræk Det Konservative Folkepartis synspunkter til de her to glimrende lovforslag, nr. 109 og nr. 110, som vi støtter.